b"\n_START_ARTICLE_\nConanglell\n_START_SECTION_\nDescripci\xc3\xb3\n_START_PARAGRAPH_\nRestes d'un antic nucli de poblaci\xc3\xb3 que constava d'unes quinze cases disposades de forma semicircular, una torre de tipus senyorial coneguda per la torre del Capit\xc3\xa0 i una capella dedicada a Santa B\xc3\xa0rbara, la qual encara es conserva._NEWLINE_El castell de Conanglell es trobaria situat en un dels turons entre el riu Ter al nord-est, per sobre de la caserna militar de cavalleria anteriorment descrit, que quedaria al sud. El castell faria refer\xc3\xa8ncia a una fortificaci\xc3\xb3 militar que es podria datar del segle XIX, formada per un cos quadrangular i quatre torres, una a cada costat de l'edifici, tal com es podria observar en una fotografia del 1915. Posteriorment, seria enderrocat i actualment s\xc3\xb3n escasses les restes del castell que es poden observar.\n_START_SECTION_\nHist\xc3\xb2ria\n_START_PARAGRAPH_\nPels anys 1125 i 1126 el lloc \xc3\xa9s esmentat com a vila i com a puig de Connangulo. N'eren senyors el senescal Guillem Ramon, la seva muller Beatriu de Montcada i el germ\xc3\xa0 d'aquesta, Ot. El 1139 donaren la torre a Bernat Ermengol de Freixenet. Per successi\xc3\xb3 la domus pass\xc3\xa0 a Saurina de Manlleu, filla de Bernat de Manlleu i Saurina de Freixenet, i muller de Ramon de Malla. L'any 1233 els esposos reberen de Garsenda de Montcada i del seu fill Gast\xc3\xb3 autoritzaci\xc3\xb3 per traslladar la domus de Conanglell al lloc que volguessin dintre dels termes del lloc. La nova domus fou constru\xc3\xafda en el pla i ja era habitada el 1242. Restes de l'antiga edificaci\xc3\xb3 s\xc3\xb3n visibles encara en un pujolet ve\xc3\xaf. Posteriorment, la domus depengu\xc3\xa9 dels Malla i Conanglell, els quals l'any 1736 van cedir-la a l'Hospital de Vic i a la Casa de la Miseric\xc3\xb2rdia, les quals encara s\xc3\xb3n propiet\xc3\xa0ries. Des de 1857 fou ocupat per diferents cossos de l'ex\xc3\xa8rcit i l'establiment d'aquests propici\xc3\xa0 la creaci\xc3\xb3 del nucli de poblaci\xc3\xb3. Durant la segona rep\xc3\xbablica espanyola va ser abandonat."